*****

ΑΠΟΦΑΣΗ ΤΟΥ ΣΥΜΒΟΥΛΙΟΥ

της 26ης Σεπτεμβρίου 1988

για την παράταση της απόφασης 82/530/ΕΟΚ περί εξουσιοδοτήσεως του Ηνωμένου Βασιλείου να επιτρέψει στις αρχές της Νήσου Μαν την εφαρμογή καθεστώτος ειδικών αδειών εισαγωγής προβείου και βοείου κρέατος

(88/504/ΕΟΚ)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

το πρωτόκολλο αριθ. 3 που είναι προσαρτημένο στην πράξη προσχώρησης του 1972, και ιδίως το άρθρο 1 παράγραφος 2 και το άρθρο 5 δεύτερο εδάφιο,

την πρόταση της Επιτροπής,

Εκτιμώντας:

ότι οι κοινοτικοί κανόνες για το εμπόριο με τις τρίτες χώρες γεωργικών προϊόντων που υπόκεινται σε κοινή οργάνωση αγοράς, εφαρμόζονται στη Νήσο Μαν σύμφωνα με το άρθρο 1 παράγραφος 2 του πρωτοκόλλου αριθ. 3 που είναι προσαρτημένο στην πράξη προσχώρησης του 1972 και τον κανονισμό (ΕΟΚ) αριθ. 706/73 (1)·

ότι η παραγωγή ζωϊκού κεφαλαίου αποτελεί παραδοσιακή δραστηριότητα στη Νήσο Μαν και παίζει σημαντικό ρόλο στη γεωργία της·

ότι, πριν από τη δημιουργία της κοινής οργάνωσης αγοράς στον τομέα του προβείου και αιγείου κρέατος στην Κοινότητα, η Νήσος Μαν εφήρμοζε, στα πλαίσια της τοπικής οργάνωσης αγοράς της, ορισμένους μηχανισμούς ελέγχου των εισαγωγών προβείου κρέατος στη νήσο, προκειμένου να εξασφαλίζεται η κάλυψη των αναγκών εφοδιασμού του εμπορίου αποφεύγοντας συγχρόνως διαταραχές στις διαρθρώσεις της παραγωγής προβείου κρέατος και, έμμεσα, στην παραγωγή ζωϊκού κεφαλαίου βοοειδών της νήσου και στο δικό της γεωργικό σύστημα στηρίξεως·

ότι, στα πλαίσια των εμπορικών διευθετήσεων με ορισμένες τρίτες χώρες βάσει της κοινής οργανώσεως αγοράς που εφαρμόζεται στη Νήσο Μαν, με την επιφύλαξη των κοινοτικών διατάξεων που ρυθμίζουν τις σχέσεις της νήσου με την Κοινότητα, είναι σκόπιμο να επιτραπεί στις αρχές της νήσου η εφαρμογή ορισμένων μέτρων για την προστασία της παραγωγής της και τη λειτουργία του δικού της γεωργικού συστήματος στηρίξεως·

ότι, με την απόφαση 82/530/ΕΟΚ (2), όπως τροποποιήθηκε τελευταία από τον κανονισμό (ΕΟΚ) αριθ. 3988/87 (3), το Ηνωμένο Βασίλειο μπορεί να επιτρέπει στην κυβέρνηση της Νήσου Μαν να εφαρμόζει καθεστώς ειδικών αδειών εισαγωγής προβείου και βοείου κρέατος καταγωγής τρίτων χωρών και κρατών μελών της Κοινότητας, με την επιφύλαξη των μέτρων που αφορούν τις συναλλαγές με τρίτες χώρες και τα οποία προβλέπονται από τον κανονισμό (ΕΟΚ) αριθ. 805/68 (4), όπως τροποποιήθηκε τελευταία από τον κανονισμό (ΕΟΚ) αριθ. 3905/87 (5) και από τον κανονισμό (ΕΟΚ) αριθ. 1837/80 (6), όπως τροποποιήθηκε τελευταία από τον κανονισμό (ΕΟΚ) αριθ. 3908/87 (7), για περίοδο έξι ετών που λήγει στις 31 Μαρτίου 1988·

ότι, από την πείρα που αποκτήθηκε κατά τη διάρκεια εφαρμογής του εν λόγω καθεστώτος, κρίνεται σκόπιμη η παράτασή του για μια νέα περίοδο με τη δυνατότητα επανεξέτασης της κατάστασης πριν από τη λήξη της περιόδου αυτής·

ότι θα πρέπει, ως εκ τούτου, να τροποποιηθεί το άρθρο 2 της απόφασης 82/530/ΕΟΚ,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Το άρθρο 2 της απόφασης 82/530/ΕΟΚ αντικαθίσταται από το ακόλουθο κείμενο:

«Άρθρο 2

Η παρούσα απόφαση εφαρμόζεται μέχρι τις 31 Δεκεμβρίου 1991.

Η Επιτροπή παρουσιάζει στο Συμβούλιο πριν από την 1η Ιουλίου 1991 έκθεση σχετικά με την εφαρμογή του παρόντος καθεστώτος, ακολουθούμενη από ενδεχόμενες προτάσεις για τη διατήρηση ή την τροποποίηση της παρούσας απόφασης.»

Άρθρο 2

Η παρούσα απόφαση απευθύνεται στο Ηνωμένο Βασίλειο.

Βρυξέλλες, 26 Σεπτεμβρίου 1988.

Για το Συμβούλιο

Ο Πρόεδρος

Γ. ΠΟΤΤΑΚΗΣ

(1) ΕΕ αριθ. L 68 της 15. 3. 1973, σ. 1.

(2) ΕΕ αριθ. L 234 της 9. 8. 1982, σ. 7.

(3) ΕΕ αριθ. L 376 της 31. 12. 1987, σ. 31.

(4) ΕΕ αριθ. L 148 της 28. 6. 1968, σ. 24.

(5) ΕΕ αριθ. L 198 της 26. 7. 1988, σ. 24.

(6) ΕΕ αριθ. L 83 της 16. 7. 1980, σ. 1.

(7) ΕΕ αριθ. L 370 της 30. 12. 1987, σ. 16.